אפרים דובק

אפרים דובק (דואק) (נולד ב-9 בנובמבר 1930) הוא דיפלומט ישראלי, שכיהן במספר תפקידים בכירים בשירות החוץ, ובהם שגריר ישראל במצרים ובהודו. בשנים 1955–1963 כיהן כראש המועצה המקומית בית שאן.

קורות חיים
אפרים דובק (דואק) נולד ב-9 בנובמבר 1930 בקהיר שבמצרים, שם היה חבר תנועת "החלוץ הצעיר" וההגנה במצרים, ושימש מזכיר התנועה במחתרת. לאחר עלייתו לישראל באפריל 1949, שירת בצה"ל במחזור הראשון של הנח"ל, בשנים 1950–1952. בתום שירותו הצבאי החל ללמוד באוניברסיטה העברית בירושלים סיים תואר ראשון ותואר מוסמך האוניברסיטה ביחסים בינלאומיים. 

בשנים 1951–1953 היה חבר מייסד של קיבוץ כפר עזה, גזבר, מרכז משק וחבר מזכירות איחוד הקיבוצים. בשנים 1953–1954 היה מזכיר מועצת פועלי בית שאן ובשנים 1955–1963 כיהן כראש המועצה המקומית מטעם מפא"י. 

ב-1963 מונה לשגריר ישראל בצ'אד למשך שנתיים, אז מונה לשגריר ישראל בבנין עד 1970. בשנים 1970-1974 שימש סגן מנהל מחלקות אפריקה, המזרח התיכון, מש"ב (המרכז לשיתוף פעולה בינלאומי). בשלהי 1973 מונה לשגריר ישראל בזאיר, מינוי שלא התממש מפאת ניתוק היחסים הדיפלומטיים.

ב-1974–1978 היה קונסול כללי בריו דה ז'ניירו ואחראי לקשר עם הקהילות היהודיות במדינה. ב-1978 נתמנה למנכ"ל (מושאל) של WOJAC (הארגון העולמי של יהודי ארצות ערב). ב-1978–1980 היה סגן ראש עיריית ירושלים הממונה על התכנון, מהנדס העיר ושירותי הנדסה, חבר ועדת התכנון העליונה של המדינה והוועדה המחוזית (ירושלים) וחבר הנהלת אוצר השלטון המקומי.

בשנים 1983-1980 שימש ציר בשגרירות ישראל בקהיר עם הצוות הראשון לאחר החתימה על הסכם השלום וחבר בוועדות משא-ומתן. בשנים 1983–1986 היה ראש המשלחת הקבועה לאו"ם בז'נבה בדרג אישי של שגריר ואחראי על ההסברה בשווייץ. בשנים 1986–1989 כיהן כמנהל המרכז לשיתוף פעולה בינלאומי במינוי אישי של מנהל אגף ומנכ"ל "האיגוד" – החברה להעברת טכנולוגיה. בשנים 1989–1990 היה סגן ראש המשלחת הקבועה באו"ם בניו יורק בדרג אישי של שגריר. בשנים 1990–1992 כיהן כשגריר ישראל במצרים.

בתפקידו האחרון לפני יציאה לגמלאות היה השגריר הראשון של ישראל בהודו, בשנים 1992–1995.

ב-1995 יצא לגמלאות ממשרד החוץ. התמנה ליועץ של קונפדרציית התעשיינים ההודית (CII) ונציגה בישראל עד שנת 2003, במקביל שימש יושב-ראש "משגב לדך" ויועץ המכון האפרו-אסיאני בבית ברל, ועסק בייעוץ כלכלי. 

דובר עברית, צרפתית, ערבית, אנגלית, פורטוגזית ואיטלקית.

ספריו
 ובכל זאת שלום : יחסי ישראל מצרים; עורך: רמי טל; הקדמה מאת יצחק שמיר; תל אביב: משכל, 1998. 
 קצרים דיפלומטיים (בהוצאה עצמית) - לקט אנקדוטות משירותו הדיפלומטי הארוך

 Ephraim Dowek, Israeli-Egyptian Relations, 1980-2000; foreword by Yitshak Shamir, London: F. Cass (Cass Series: Israeli History, Politics, and Society), 2001.
 Ephraïm Dowek, Vingt ans de relations égypto-israéliennes, 1980-2000: Malgré tout, c’est la paix qui prévaut--; introduction de Yitzhak Shamir, Paris: Harmattan (Comprendre le Moyen-Orient),‪ 2005.

קישורים חיצוניים 
 

 דובק במוזיאון הילדים לתולדות בית שאן ובנותיה
 
 
 אפרים דובק מקבל את אות יקיר העיר של בית-שאן ביום העצמאות מאי 2008
 בשנת 1956 בזמן כהונתו של ראש העיר אפרים דובק, עוצב הסמל הראשוני של בית שאן ובו המרכיבים הבאים: עץ תמר, רכסי הרים, הכתובת "זו בית שאן " בחלק התחתון של הסמל וכתובית עתיקה בחלק העליון של הסמל.

הערות שוליים

שגרירי ישראל במצרים
שגרירי  ישראל בהודו
שגרירי ישראל בצ'אד
דיפלומטים ישראלים
ראשי מש"ב – סוכנות הסיוע הלאומית של ישראל
עולים לאחר קום המדינה: 1948–1950
ישראלים ילידי מצרים
פעילים ציונים במצרים
ראשי רשויות מקומיות מטעם מפא"י
ראשי מועצת בית שאן
שגרירי ישראל בבנין
יקירי בית שאן
כפר עזה: אישים
בוגרי האוניברסיטה העברית בירושלים
מזכירי מועצות פועלים
סגל משגב לדך
ישראלים שנולדו ב-1930